คนภูเขา (2522)

✨🌟   **คนภูเขา (2522)**

* **ชื่ออังกฤษ :** ***MOUNTAIN PEOPLE***
* **ประเภท :** **Drama / Adventure**
* **ผู้กำกับ :** วิจิตร คุณาวุฒิ
* **บทประพันธ์ :**
* **บทภาพยนตร์ :** วิจิตร คุณาวุฒิ
* **ผู้ถ่ายภาพ :**
* **อำนวยการสร้าง :** เกียรติ เอี่ยมพึ่งพร
* **บริษัทผู้สร้าง :** ไฟว์สตาร์โปรดักชั่น
* **วันที่เข้าฉาย :** 30 มิถุนายน 2522 ฉายที่โรงภาพยนตร์เอเธนส์-แกรนด์
* **ระบบถ่ายทำ :** ภาพยนตร์สี 35 มม. พากย์เสียงในฟิล์ม

## **เรื่องย่อ**

*น้ำ...เป็นของปลา ฟ้า...เป็นของนก ภูเขา...เป็นของหมู่เฮา*

คนภูเขามีขนบธรรมเนียมประเพณีที่เข้มงวด ถ้าใครฝ่าฝืน ก็ถือว่าไม่เคารพต่อพระเจ้า แม้แต่การแต่งงานกับชนต่างเผ่า หรือผู้หญิงในเผ่าให้กำเนิดลูกแฝด ครอบครัวของหล่อนก็จำต้องจากเผ่านั้นไป แต่นั้นไม่ใช่ทางออกเพราะความรังเกียจคนภูเขาของคนในเมืองใหญ่ มันทำให้พวกเขารู้สึกไม่ต่างไปจากสัตว์

ด้วยความเชื่อแต่เดิมของชาวเขาเผ่าอีก้อ ที่ห้ามมิให้คนในเผ่ามีลูกแฝด อาโยะ จึงต้องพา อามิโยะ หญิงคนรัก รอนแรมออกจากเผ่าตามประเพณี ทั้งสองประสบเคราะห์กรรมต่างๆ ทั้งจากเหตุธรรมชาติและความป่าเถื่อนของชาวเขาเผ่าอื่น จนอามิโยะเสียชีวิตระหว่างทาง ดีที่อาโยะได้ชาวเขาเผ่ามูเซอช่วยไว้จึงเอาชีวิตรอดมาได้

อาโยะอาศัยพักพิงกับมูเซอได้ไม่นานก็ขอออกเดินทางต่อไปที่อื่น และได้พบรักกับ เหมยฟิน สาวงามชาวเย้า แต่ติดตรงที่เย้ามีธรรมเนียมห้ามมิให้มีการแต่งงานข้ามชนเผ่า ทั้งสองจึงต้องระเหเร่ร่อนไปตามที่ต่างๆ อาโยะมีต้องออกจากเผ่าอีกครั้งเพราะความเชื่อที่ชาวเขายึดถือ บ่ายหน้ากลับไปพึ่งชาวเขาเผ่ามูเซอเพื่ออาศัยที่ทำกินและแหล่งพำนักแห่งสุดท้าย แต่ความวุ่นวายก็ยังมิได้จบลงแค่นั้น เพราะระหว่างที่ทั้งสองอยู่กินกันด้วยความผาสุก เหล่าคนเมืองได้เดินทางขึ้นภูเขามาทำการค้าฝิ่นกับอาโยะ แต่สิ่งที่คนเมืองเหล่านั้นนำติดตัวมาด้วยคือความโหดร้ายเยี่ยงสัตว์เดรัจฉาน วางแผนกันเพื่อจะเอาเปรียบอาโยะและหมายจะข่มขืนเหมยฟินในขณะที่อาโยะเผลอ ดีที่อาโยะกลับมาทันเวลาจึงฆ่าพวกคนเมืองเหล่านั้นตายหมด ในจังหวะเดียวกับที่ตำรวจเข้ามาในที่เกิดเหตุและจับกุมตัวทั้งสอง อาโยะจึงอธิบายความต่างๆ ให้นายตำรวจฟัง จนนายตำรวจรู้สึกได้ถึงจิตใจอันบริสุทธิ์ของคนภูเขาอย่างอาโยะ จึงแอบปล่อยอาโยะและเหมยฟิน ให้ทั้งสองได้เผชิญชะตาชีวิตที่ทั้งสองพร้อมจะลิขิตขึ้นบนภูเขาแห่งนี้อีกครั้ง

## **Image Gallery & วีดีโอ**

* 1
* 2

คุณาวุฒิ กับ ทองปอนด์ ถือรางวัลสิงโตทองจาก *คนภูเขา (2522)*Trailer คนภูเขา (2522)Trailer คนภูเขา (2522)

## **เกร็ด**

* ภาพยนตร์เรื่องนี้มีลักษณะเป็นภาพยนตร์กึ่งสารคดี ซึ่งแตกต่างจากหนังไทยในตอนนั้นอย่างมาก และประสบความสำเร็จด้านรางวัลมากมาย เป็นหนึ่งในผลงานเรื่องสำคัญของผู้กำกับภาพยนตร์ไทยที่สำคัญที่สุดคนหนึ่ง วิจิตร คุณาวุฒิ ถือเป็นการค้นพบแนวทางเฉพาะตัวอันยิ่งใหญ่ของเขา

* วิจิตร คุณาวุฒิ ผู้ซึ่งสร้างชื่อมาจากการทำหนังแนวดรามา แต่มีปณิธานตั้งมั่นว่าจะสร้างหนังที่สะท้อนภาพชีวิตความเป็นอยู่ของคนธรรมดาในสังคมมานาน จากการศึกษาชีวิตและวัฒนธรรมชาวเขาอย่างเอาจริงเอาจังของ วิจิตร คุณาวุฒิ ที่ต้องการแสดงให้เห็นว่าชาวเขามีวิถีชีวิตของตนเอง และไม่ควรเอากฎหมายของเมืองไปตัดสินเพียงด้านเดียว

* วิจิตร คุณาวุฒิ ได้แรงดลใจสร้างภาพยนตร์จากเมื่อครั้งกำกับภาพยนตร์เรื่องแรกคือ *ผารีซอ (2498)* เพื่อให้งานออกมาอย่างที่ตั้งใจ เขาจึงทุ่มเทลงทุนศึกษาข้อมูลอย่างจริงจัง และขึ้นไปคลุกคลีกินอยู่ถ่ายทำภาพยนตร์กับชาวเขา ณ สถานที่จริงนานนับเดือน

* ภาพยนตร์เรื่องนี้เป็นผลงานการแสดงภาพยนตร์เรื่องแรกของ มนตรี เจนอักษร ซึ่งวิจิตร คุณาวุฒิ คัดเลือกให้มาแสดงภาพยนตร์เรื่องแรก และให้โอกาสได้พากย์เสียงตัวเอง ก่อนที่เขาจะกลายเป็นนักแสดงและนักพากย์ชื่อดังในเวลาต่อมา [1]

## **รางวัล และอนุสรณ์**

* **รางวัลพระราชทานพระสุรัสวดี (ตุ๊กตาทอง) ประจำปี พ.ศ. 2522**
	+ ภาพยนตร์ยอดเยี่ยม
	+ ผู้กำกับการแสดงยอดเยี่ยม (วิจิตร คุณาวุฒิ)
	+ บทภาพยนตร์ยอดเยี่ยม (วิจิตร คุณาวุฒิ)
	+ ออกแบบและสร้างฉากยอดเยี่ยม (ทองปอนด์ คุณาวุฒิ)

* **รางวัลสุพรรณหงส์ทองคำ ครั้งที่ 1 ประจำปี พ.ศ. 2521-22**
	+ ภาพยนตร์ยอดเยี่ยม
	+ นักแสดงนำชายยอดเยี่ยม (มนตรี เจนอักษร)
	+ บันทึกเสียงยอดเยี่ยม (สุนิตย์ อัศวินิกุล)

* **มหกรรมหนังเอเชีย-แปซิฟิค ประเทศสิงคโปร์ (พ.ศ. 2522)**
	+ รางวัล "สิงโตทะเล" ภาพยนตร์ยอดเยี่ยมในแนวเสริมสร้างความสัมพันธ์ระหว่างชาติ

* **โครงการของหอภาพยนตร์ (องค์การมหาชน)**
	+ 100 ภาพยนตร์ไทยที่คนไทยควรดู ประเภทภาพยนตร์ดำเนินเรื่อง (พ.ศ. 2548)
	+ มรดกภาพยนตร์ของชาติ ครั้งที่ 3 (พ.ศ. 2556)

* **70 สุดยอดภาพยนตร์ไทยในสมัยรัชกาลที่ 9 (พ.ศ. 2561)** จัดโดย คณะกรรมการภาพยนตร์และวีดิทัศน์แห่งชาติ กระทรวงวัฒนธรรม ร่วมกับสมาพันธ์สมาคมภาพยนตร์แห่งชาติ